水車一首
作者：劉一止
朝代：宋

paragraphs: 村田高仰對低窊，咫尺溪流有等差。
我欲浸灌均田涯，天公不遣雷鞭車。
老龍下飲骨節瘦，引水上泥聲呷呀。
初疑蹙踏動地軸，風輪共轉相鈎加。
嗟我婦子脚不停，日走百里不離家。
綠芒刺水秧初芽，雪浪翻壠何時花。
農家作勞無別想，兩耳未厭長嘔啞。
殘年我亦冀一飽，謂此鼓吹勝聞蛙。